ZRUŠENÉ všeobecne záväzným nariadením č. 5/2006.

Všeobecne záväzné nariadenie
hlavného mesta Slovenskej republiky Bratislavy
č. 1/2001
z 18. januára 2001
ktorým sa mení všeobecne záväzné nariadenie hlavného mesta Slovenskej republiky Bratislavy č. 1/1997 o správe a prevádzke cintorínov na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislavy ustanovuje:

Čl. I
Všeobecne záväzné nariadenie hlavného mesta Slovenskej republiky Bratislavy č. 1/1997 o správe a prevádzke cintorínov na území hlavného mesta Slovenskej republiky Bratislavy sa mení takto:
1.	V § 5 sa vypúšťa odsek 5.
2.	§ 10 vrátane nadpisu znie:

“§ 10
Zánik prepožičania hrobového miesta, zrušenie hrobového miesta a odstránenia pomníka
(1) Právo na prepožičanie hrobového miesta zanikne, ak
a)	pomery na pohrebisku5) znemožňujú prepožičanie miesta na ďalšiu dobu, ak sú tieto pomery spôsobené prevádzkovateľom, zabezpečí prevádzkovateľ pridelenie iného hrobového miesta a na vlastné náklady následné preloženie telesných pozostatkov vrátane príslušenstva hrobového miesta na nové hrobové miesto,
b)	oprávnená osoba nezaplatila za obnovu užívacieho práva na hrobové miesto,
c)	pohrebisko sa na základe úradného rozhodnutia zruší, uzatvorí alebo inak upraví,
d)	oprávnená osoba neudržiava hrobové miesto v riadnom stave (§ 9 ods. 1).
(2) Podmienkou pre zánik užívacieho práva na hrobové miesto je, že prevádzkovateľ najmenej 12 týždňov pred zánikom hrobového miesta upozornil oprávnenú osobu na túto skutočnosť a oprávnená osoba pred uplynutím tejto doby nezaplatila za predĺženie užívacieho práva na hrobové miesto alebo neurobila nápravu podľa § 9 ods. 1. Ak nie je známa adresa oprávnenej osoby, upozorní prevádzkovateľ na príslušnom pohrebisku na tieto skutočnosti verejnou vyhláškou.
(3) Po zániku užívacieho práva na hrobové miesto vyzve prevádzkovateľ oprávnenú osobu, aby do 6 týždňov odstránila príslušenstvo hrobového miesta (§ 12), ak sa tak nestane, odstráni ho a uskladní prevádzkovateľ na náklady a riziko oprávnenej osoby. Ak sa do jedného roka po zániku práva na prepožičanie hrobového miesta vlastník o odstránenie veci neprihlási, naloží sa s nimi ako s vecami opustenými.6)
(4) Po zániku užívacieho práva na hrobové miesto prevádzkovateľ
a)	zabezpečí obrazovú dokumentáciu miesta so stručným záznamom o stave príslušenstva hrobového miesta, ktorú je povinný uchovávať po dobu troch rokov,
b)	v záujme zamedzenia škodenia príslušenstva hrobu pri demontáži a deponovaní podľa odseku 3, môže prevádzkovateľ ponechať po dobu jedného roka príslušenstvo hrobového miesta na mieste so zreteľným označením, že ide o jednoročné deponovanie podľa odseku 3, počas ktorého sa môže vlastník prihlásiť o svoje vlastníctvo.
(5) Hrobové miesta s príslušenstvom, o ktorých príslušné orgány rozhodli, že majú kultúrny význam alebo kultúrnu hodnotu, sa nesmú zrušiť a odstrániť ani po uplynutí doby, na ktorú bolo užívacie právo zriadené.
Poznámka pod čiarou k odkazu 5 znie:
“5) § 18 vyhlášky č. 46/1985 Zb.”.
Poznámka pod čiarou k odkazu 6 znie:
“6) § 135 Občianskeho zákonníka.”.

Čl. II
Toto všeobecne záväzné nariadenie nadobúda účinnosť 15. februára 2001

Jozef Moravčík
primátor